《七月二十九日得秦中赵岳生司马书知女弟于去岁四月朔日殂谢诗以哭之》
清代·刘曾騄

离家一别十年余，噩耗传来泪袭裾。谢女空留残雪咏，鲍兄偏少大雷书。

真成踽踽孤行客，尚想亭亭问字初。孰使才人悲远嫁，秦关西望雁行疏。

作者简介：刘曾騄，字骧臣，祥符人。光绪丙子进士，官茌平知县。有《梦园诗集》。